Hlina, Alojz, poslanec NR SR (2015-03-13):
Vážený pán predseda, vážený pán minister, vážené kolegyne, kolegovia, krátko skúsim povedať. Mňa mrzí, pán minister, mrzí ma to, normálne ma mrzí aj to vaše vyjadrenie, že kauza CT bola pseudokauzou. Ja viem, že pre niekoho milión euro nie je peniaz. Ja viem, že tam milión, sem, alebo keď to nie je milión, ani sa o tom nerozprávam. Ja viem, ale verte tomu, a je ich veľa, podľa mňa ich poznáte aj vy. Možno už máte slonovú vežu, ale sú ľudia, ktorí ťažko žijú, ťažko žijú, majú 500 euro, 600 euro príjem, 300-eurové dôchodky, možno aj menej. Ťažko žijú, pozerajú, čo kúpili kedysi, čo kúpia, lacnú klobásu plnú sóje. By ste neverili. Cétečko nebola pseudokauza, nebola. A preto, nechcem sa stať odborníkom na zdravotníctvo, ale dal som si taký záväzok, že sa ponorím hlbšie do celej problematiky, lebo mám pocit, že sa v tejto krajine deje niečo naozaj nekalé, naozaj nekalé. Vy ste spravili zo zdravotníctva predmet hrubokrkého, normálne cynického podnikania a idete to dopracovať do dokonalosti. Naozaj do dokonalosti. A pacient, ani neviete, čo je pacient. To tu spomeniem, to som už spomínal, jedine to podľa mňa nemá obdoby, že by existovala stránka ministerstva zdravotníctva, ktorá na úvodnej ploche nemá slovo pacient. Nemá. Nemôžete si rozkliknúť. Na čo je ministerstvo zdravotníctva? Nemá, rozumiete, čiže oni nerátajú s pacientmi, oni nepotrebujú, asi ich len obťažuje. Úplne ideálne by bolo, keby len peniaze šli tam, kde majú ísť. Aby ani tí ľudia nechodili po doktoroch, načo tam otravujú, len tie peniaze, len tie peniaze strašne lákajú, strašným spôsobom. Ja vám poviem, že aký bol cynizmus zakopaný v tomto zákone, pán minister. Cynizmus bol zakopaný, cétečko nebolo pre vás kauza. Vy ste došli sem s tým, že chcete zbúrať funkčnú nemocnicu na to, aby ste postavili novú nemocnicu, a pritom vedľa máte nefunkčný skelet nemocnice, ktorý tiež musíte zbúrať. A za to ste zaplatili 100 mil. eur. Za toto poradenstvo, pardon, niekde na úrovni 100 mil. korún, 3 mil. euro, údajne, som to niekde tak počul, to bolo publikované. Čiže za 100 mil. sme sa dozvedeli to, čo by môj bača Jano povedal, že čo ste všetci rozum potratili? Vy ste všetci tam u vás šibnutí. Normálne by povedal, ste šibnutí. Však vy máte skelet nemocnice s pozemkom väčším, ktorý tak či tak musíte zbúrať, nedá sa adaptovať, ale vy sa rozhodnete o kilometer ďalej zbúrať funkčnú nemocnicu, ktorej stavby sa dajú adaptovať trebárs na starobinec, a idete tam postaviť novú. Čestné slovo, pán minister, teraz nechcem, bača Jano z Lendaku by vám povedal, šibnutí ste tam, šibnutí, a nechcel by nič, ani pol deci, on nepije. Viete, že fakt, čestné slovo, že to je, rozum stojí nad tým všetkým. Ja viem, že pre vás, pre ľudí, ktorí sa motáte okolo zdravotníctva, milión euro nie je peniaz. Milión, to sa vám už ani neráta. To sa ani nikto s tým nezaoberá, ale donesiete sem zákon, ktorý je úplne rabiátsky, drakonický na ľudí, ktorí sa ešte ráno zobudia a idú do roboty. Ľudia, ktorí pozerajú, zaplatia, nezaplatia, čo sa bude diať, idú, berú tú tašku ráno o tretej, námestovskú autobusovú stanicu si pozrite. Koľko ľudí a či je pre nich milión euro pseudokauza! Idú do roboty s vŕtačkou v taške a stane sa im, a vy ste doniesli, že pre týchto ľudí ste ušili bič a vy ste tu s tým prišli plní cynizmu, že títo ľudia, keď sa omeškajú s platbou vo výške 100 euro, tak ich dáte na neplatiča. To je presne to. Čo chceš, čo oxiduješ, čo tu otravuješ, čo tu ty chceš? Však zdravotníctvo vôbec neslúži pre pacienta, vôbec nie! Zdravotníctvo je tu pre nás, nerozumiete tomu? Pre nás, pre nás, ktorí sme zistili, že z toho môžete vybrať toľko, že to sa nedá už ani spočítať. Áno, tento zákon a to, ako ste sem doniesli, je výrazom toho ohromného cynizmu, čo je vo vás. Tých biednych ľudí, tých biednych živnostníkov, keď sa omešká, nie, že omešká, lebo doterajšia platná úprava bola, že ste mali tri mesiace nasledujúce po sebe omeškanie, čo malo nejakú takú logiku. Teraz došli normálne na úrovni hrubokrkých, viete, to sú takí tí vymáhači, 100 euro a, kamaráde, máš, je po tebe aj doslovne. Omeškáš sa, 100 euro a je po tebe. Už si v zozname, už len neodkladná zdravotná starostlivosť. Hanbil by som sa trošku, pán minister! Vyzerá, že ste ani podľa mňa o tom poriadne nevedeli, že vám to tam prepašovala Dôvera. Ale bolo to tu. (Reakcia ministra.) Ja viem, že to nebude, k tomu sa idem dostať. A to chcem ľudí povzbudiť, k tomu sa idem dostať, ale bolo to tu. Keby som, jak sa hovorí, nerobil cirkus, tak to tam je. Myslíte si, že by si to pán Čaplovič všimol? Nikto by si to nevšimol. A to chcem ľudí povzbudiť, že má zmysel sa o veci zaujímať, keď nie, vás uvaria, uvaria a zožerú. Čestné slovo, uvaria a zožerú, lebo oni sú tak nastavení. Naozaj je vo vašom už životnom záujme sa o veci zaujímať, lebo dopadnete zle, pre ľudí to hovorím. Zaujímajte sa, pýtajte sa, otravujte, ťahajte za rukáv, vykrikujte, kričte! Aj za tú cenu, že možno pre niekoho budete šašo; robil cirkus. Áno, zas Hlina robil cirkus. Výsledkom je, že sa niekto zbadal a to, čo ste sem doniesli do prvého čítania, ste v druhom čítaní vypustili a nebude to tam. Čiže zostane pôvodné platné znenie, čo má svoju logiku. A to chcem ľuďom povedať, že naozaj, ja byť na vašom mieste, viete, ja sa už nejakým spôsobom o seba postarám, vždycky som sa vedel, aj sa postarám. Ale jak si niekto z vás myslí, že sa niekto o vás postará, špeciálne tuná niekto z pléna, prosím vás, neverte tomu. V prvom rade sa začnite zaujímať sami o svoj priestor, mikropriestor, mikrokozmos, zaujímajte sa a tlačte, lebo dopadne to naozaj s vami veľmi zle. Ten apetít je obrovský a toto je dôkazom, že sa nerozpakujú na jednej strane urobiť to, na druhej strane tú chamraď, tú biedu, tú otravujúcu lúzu, čo nám tam chodí, proste úplne drakonickými trestami zdeptať, zničiť, neviem čo. Dostať pod úžerníka, pod exekútora, proste len zdecimovať, zdecimovať, zdecimovať. Také je tu filozofické nastavenie asi do budúcna a tomu sa treba postaviť. Ďakujem pekne.